<classify> Aidha, amesema haiogopi na wala haihofii klabu hiyo bingwa ya soka Tanzania Bara. Simba juzi ilitinga Nane Bora ya michuano ya FA baada ya kuichakaza Singida United mabao 5-1 katika mchezo uliochezwa Uwanja wa Taifa, Dar es Salaam.Akizungumza baada ya ushindi huo, Mayanja alisema hakuna timu anayoiogopa, anamsubiri yeyote hata kama ni Yanga wako tayari kupambana naye.Hakuna timu ambayo naiogopa hata ije Barcelona tutacheza nao kwa sababu haya ni mashindano, tutapambana kuhakikisha tunashinda, alisema Mayanja.Mayanja alisema kufungwa na Yanga katika mchezo wa ligi wiki iliyopita haimaanishi kuwa timu hiyo ni bora kuliko wao, hakubaliani na hilo na kwamba walimalizwa na mwamuzi wa mchezo huo ambaye alitoa kadi nyekundu mapema kwa mchezaji wao Abdi Banda.Kocha huyo msaidizi anaamini kuwa kama sio kadi nyekundu timu yake ilikuwa na nafasi kubwa ya kuwabana Yanga na kuibuka na ushindi.Pamoja na hilo, Mayanja alisema siri ya kushinda mabao mengi katika mchezo dhidi ya Singida ni kwa vile waliuchukulia mchezo huo ni muhimu kwao na kupanga kikosi bora kilichowapa ushindi. Alisema licha ya kushinda bado anaona mchezo huo ulikuwa mgumu.Timu nyingine zilizotinga hatua ya Nane Bora ni Yanga, Prisons ya Mbeya, Geita Gold Mine ya Geita, Coastal Union ya Tanga, Ndanda FC ya Mtwara, Mwadui ya Shinyanga na timu nyingine ilitarajiwa kupatikana baada ya mchezo kati ya Azam FC na Panone ya Moshi.  <topic>: michezo 